Ούγος Στάφορντ, 2ος κόμης του Στάφορντ

Ο Ούγος ντε Στάφορντ, 2ος κόμης του Στάφορντ, 3ος βαρόνος Στάφορντ, 3ος βαρόνος Ώντλεϋ, αγγλ.: Hugh de Stafford, 2nd Earl of Stafford, 3rd Baron Stafford, 3rd Baron Audley, KG (π. 1342 – 16 Οκτωβρίου 1386) ήταν Άγγλος ευγενής.

 Πρώιμη ζωή 
Ο Ούγος ντε Στάφορντ γεννήθηκε γύρω στο 1342,  ο 2ος και νεότερος γιος του Ραλφ ντε Στάφορντ 1ου κόμη του Στάφορντ και της Μαργαρίτας ντε Ώντλεϋ. Ο μεγαλύτερος αδελφός του, Ραλφ, επρόκειτο να κληρονομήσει τον τίτλο, και είχε νυμφευτεί τη Ματθίλδη/Μωντ Γκρόσμοντ, κόρη του Ερρίκου του Γκρόσμοντ 1ου δούκα του Λάνκαστερ, και της Ισαβέλλας ντε Μπωμόν το 1344, με την προσδοκία ότι θα επέκτεινε τα κτήματα του Στάφορντ κληρονομώντας το δουκάτο του Λάνκαστερ. Ωστόσο, ο Ραλφ απεβίωσε στις αρχές του 1347 και ο Ούγος έγινε κληρονόμος.  Γύρω στο 1358, ο Ούγος έγινε ο 3ος λόρδος Ώντλεϋ . Ο Ούγος ακολούθησε τον πατέρα του στις γαλλικές εκστρατείες το 1359, αποτελώντας μέρος της συνοδείας του Εδουάρδου πρίγκιπα της Ουαλίας, περνώντας χρόνο στη Γασκώνη και τη βόρεια Ισπανία.

Τα Χρονικά της Μονής Μπέρμοντσεϊ καταγράφουν ότι δολοφόνησε τον Ροβέρτο Χώλεϋ στο αβαείο του Γουέστμινστερ στις 11 Αυγούστου 1378. 

 Πολιτική σταδιοδρομία 
Πέρασε πολλά χρόνια στη στρατιωτική θητεία, πριν επιστρέψει στην Αγγλία και κληθεί στο Κοινοβούλιο το 1371 ως λόρδος Στάφορντ και αργότερα ως κόμης Στάφορντ. Στις 31 Αυγούστου 1372 κληρονόμησε τον τίτλο του 2ου κόμη του Στάφορντ. Ήταν μέλος πολλών βασιλικών επιτροπών, όπως αυτές για τις σκωτικές υποθέσεις και την παράκτια άμυνα. Ήταν μέλος της επιτροπής ευγενών, που συσκέπτονταν τακτικά με τη Βουλή των Κοινοτήτων, θεωρούμενος κατάλληλος από τη Βουλή να συμμετάσχει στο νέο «συνεχές συμβούλιο» του κράτους. Δεν έπαιρνε όμως πάντα τις καλύτερες αποφάσεις, και το 1378 επιπλήχθηκε από τους ομοτίμους του, επειδή επέκρινε τον Τζον Φιλίποτ, τον βουλευτή του Λονδίνου και έμπορο, που είχε εξοπλίσει στόλο με δικά του έξοδα για να υπερασπιστεί την εμπορική ναυτιλία. 

 Οικογένεια 
Την 1η Μαρτίου 1350 ή νωρίτερα, ο Ούγος Στάφορντ νυμφεύτηκε τη Φιλίππα ντε Μπωσάμπ, κόρη του Θωμά ντε Μπωσάμπ 11ου κόμη του Γουόρικ και της Αικατερίνης Μόρτιμερ. Απέκτησαν τουλάχιστον οκτώ παιδιά.  
 Μαργαρίτα (π. 1364 – 9 Ιουνίου 1396). Παντρεύτηκε τον Ραλφ ντε Νέβιλ 1ο κόμη του Γουέστμορλαντ ως την 1η του σύζυγο. Απέκτησε απογόνους.
 σερ Ραλφ (π. 1367 – 1385). Ο Ραλφ σκοτώθηκε από τον ετεροθαλή αδελφό του βασιλιά Ριχάρδου Β΄, Ιωάννη Χόλλαντ 1ο δούκα του Έξετερ σε μία διαμάχη κατά τη διάρκεια μίας εκστρατείας εναντίον των Σκώτων τον Ιούλιο του 1385, λόγω του θανάτου ενός υπηρέτη από έναν από τους τοξότες του Ραλφ. 
 Θωμάς, 3ος κόμης του Στάφορντ (π. 1368 - 4 Ιουλίου 1392). Κληρονόμησε σε ηλικία 18 ετών. Νυμφεύτηκε την Άννα του Γκλόστερ, κόρη του Θωμά του Γούντστοκ 1ου δούκα του Γκλόστερ και της Ελεονώρας του Μπόουιν. Δεν απέκτησε παιδιά, ο γάμος λέγεται ότι δεν ολοκληρώθηκε ποτέ.
 Γουλιέλμος, 4ος κόμης του Στάφορντ (21 Σεπτεμβρίου 1375 - 6 Απριλίου 1395). Κληρονόμησε τον αδελφό του σε ηλικία 16 ετών. Ήταν κηδεμονευόμενος του Θωμά του Γούντστοκ 1ου δούκα του Γκλόστερ. Απεβίωσε στα 19 του χρόνια χωρίς απογόνους.
 Αικατερίνη (π. 1376 – 8 Απριλίου 1419). Παντρεύτηκε τον Μιχαήλ ντε λα Πολ 2ο κόμη του Σάφολκ. Απέκτησε απογόνους.
 Εδμόνδος, 5ος κόμης του Στάφορντ (2 Μαρτίου 1377 - 22 Ιουλίου 1403). Κληρονόμησε την κομητεία από τον αδελφό του σε ηλικία 17 ετών. Νυμφεύτηκε την Άννα του Γκλόστερ, χήρα του μεγαλύτερου αδελφού του Θωμά. Ο Εδμόνδος και η Άννα ήταν οι γονείς του Χάμφρεϊ Στάφορντ 1ου δούκα του Μπάκιγχαμ.
 Ιωάννα (1378 – 1 Οκτωβρίου 1442), παντρεύτηκε τον Θωμά Χόλλαντ 1ο δούκα του Σάρεϋ. Δεν απέκτησε απογόνους.
 Ούγος, 1ος βαρόνος Στάφορντ (π. 1382 - 25 Οκτωβρίου 1420). Νυμφεύτηκε την Ελισάβετ Μπουρσιέ, 4η βαρόνη Μπουρσιέ, και επομένως αυτός έγινε 4ος βαρόνος Μπουρσιέ jure uxoris, αργότερα έγινε 1ος βαρόνος Στάφορντ (δημιουργία 1411), Ιππότης της Περικνημίδος. Δεν απέκτησε απογόνους.

 Μετέπειτα ζωή και το τέλος 
Η κόμισσα Φιλίππη απεβίωσε στις 6 Απριλίου 1386, και πιθανότατα αυτό το τέλος, σε συνδυασμό με το τέλος του μεγαλύτερου γιου του, τον ώθησε να πραγματοποιήσει μία σειρά από προσκυνήματα. Πήγε πρώτα στο Γουόλσινγκχαμ, και στη συνέχεια απέπλευσε για την Ιερουσαλήμ. Έφθασε μόνο στη Ρόδο, όπου απεβίωσε στο νοσοκομείο των Ιπποτών του Αγίου Ιωάννη τον Οκτώβριο του ίδιου έτους. Τα οστά του επιστράφηκαν στη Μονή Στόουν, στο Στάφορντσιρ, για να ταφούν δίπλα στη σύζυγό του.

Πρόγονοι

 Αναφορές 

 Εξωτερικοί σύνδεσμοι 
 Η νεκροψία της Ιεράς Εξέτασης του Στάφορντ, 1386 .

 Πηγές 
 Richard Glanville-Brown, αλληλογραφία, Richard Glanville-Brown (RR 2, Milton, Ontario, Canada), 17 Αυγούστου 2005.
 GE Cokayne· με τους Vicary Gibbs, HA Doubleday, Geoffrey H. White, Duncan Warrand και Lord Howard de Walden, επιμελητές, The Complete Peerage of England, Scotland, Ireland, Great Britain and the United Kingdom, Extant, Extinct or Dormant. νέα έκδοση, 13 τόμοι σε 14 (1910–1959· ανατύπωση σε 6 τόμους, Gloucester, Ηνωμένο Βασίλειο: Alan Sutton Publishing, 2000), τόμος XII/2, σελίδα 547.
 Charles Mosley, επιμελητής, Burke's Peerage and Baronetage. 106η έκδοση, 2 τόμοι, Crans, Ελβετία: Burke's Peerage (Genealogical Books) Ltd, 1999

Κατηγορία:Τάγμα της Περικνημίδας